ภาคเหนือค่าฝุ่นเพิ่มขึ้นสูงกว่า 300 ไมโครกรัมต่อลูกบาศก์เมตรในจังหวัดเชียงใหม่ หลังจุดความร้อน (Hotspot) เพิ่มขึ้นจากการเผาในที่โล่ง
ภาคเหนือค่าฝุ่นเพิ่มขึ้นสูงกว่า 300 ไมโครกรัมต่อลูกบาศก์เมตรในจังหวัดเชียงใหม่ หลังจุดความร้อน (Hotspot) เพิ่มขึ้นจากการเผาในที่โล่ง นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์หมอกควันภาคเหนือ 17 จังหวัดวันนี้ 4 เมษายน 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 34 - 321 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 64 - 211 ไมโครกรัมต่อลูกบาศก์เมตร  ภาพรวมแนวโน้มค่าฝุ่นละอองเพิ่มขึ้นจากเมื่อวานนี้ 3 เมษายน 2563 หลังพบจุดความร้อน (Hotspot) เพิ่มขึ้นทั้งในประเทศและนอกประเทศ โดยค่าฝุ่น PM 2.5 และ PM 10 ยังอยู่ในระดับสีแดง 9 พื้นที่ คือ ต.เวียงพางคำ อ.แม่สาย จ.เชียงราย , ต.เมืองคอง อ.เชียงดาว จ.เชียงใหม่ , ต.เวียง อ.เมือง จ.เชียงราย , ต.ห้วยโก๋น อ.เฉลิมพระเกียรติ จ.น่าน , ต.ช้างเผือก อ.เมือง จ.เชียงใหม่ , ต.พระบาท อ.เมือง จ.ลำปาง , ต.ศรีภูมิ อ.เมือง จ.เชียงใหม่ , ประตูท่าแพ อ.เมือง จ.เชียงใหม่ และต.จองคำ อ.เมือง จ.แม่ฮ่องสอน แล้วยังพบมีค่าฝุ่นอยู่ในระดับสีส้มอีก 13 พื้นที่ เนื่องจากอากาศนิ่งไม่ยกตัวทำให้การระบายฝุ่นละอองได้ไม่ดี โดยบริเวณภาคเหนือได้รับอิทธิพลจากลมทิศตะวันตกเฉียงใต้และอาจจะเกิดฝนฟ้าคะนองบางแห่งถึงวันที่ 6 เมษายน แต่ส่วนใหญ่บริเวณด้านตะวันออกของภาคเหนือขณะนี้ กระทรวงทรัพยากรธรรมชาติและสิ่งแวดล้อม ได้เน้นการบังคับใช้กฎหมายอย่างจริงจังเกี่ยวกับการหาตัวผู้กระทำผิด เร่งรัดการติดตามคดี หากจับตัวผู้กระทำผิดได้ต้องเร่งส่งฟ้องและดำเนินคดีทันที โดยเจ้าหน้าที่ทุกคนปฏิบัติหน้าที่อย่างเต็มที่และจัดเวรยามเฝ้าระวังตลอดทั้งคืน เพื่อป้องกันไม่ให้ไฟป่ากลับมาลุกไหม้อีกครั้ง